Greyhound, Citiliner skort dienste op(Foto: Greyhound/Facebook) Greyhound en Citiliner, ŉ afdeling van Greyhound, gaan hul dienste permanent opskort. Dié langafstandbusdienste het Dinsdag in ’n kennisgewing gesê hul bedrywighede gaan tot 14 Februarie voort waarna dit opgeskort word. Passasiers met buskaartjies wat na hierdie datum bespreek is, sal terugbetaal word. Greyhound en Citiliner het nie besonderhede rakende die besluit verskaf nie. Dié landafstandbusdienste het byna vier dekades lank passasiers tussen Suid-Afrika se grootste stede asook Harare en Bulawayo in Zimbabwe en Maputo in Mosambiek vervoer. Maroela Media het vroeër berig die luukse en semi-luukse busbedryf word lamgelê weens afsonderingsregulasies. Greyhound en Citiliner word ook beskou as luukse en semi-luukse busse. Busoperateurs van luukse en semi-luukse busse het weens Covid-19-afsonderingsregulasies tien maande gelede laas werk gehad. Hulle moet boonop steeds derduisende aan die regering opdok om buslisensies te hernu en pleidooie aan die departement van vervoer val op dowe ore. Fiona Brooke-Leggatt, voorsitter van die Private Charter Passenger Association (PCPA), het Woensdagmiddag aan Maroela Media gesê Greyhound en Citiliner was die afgelope tien maande in dieselfde spreekwoordelike bus as busoperateurs van luukse en semi-luukse busse wat lisensies betref. Die luukse busbedryf se busse word gebruik om toeriste mee rond te rits, leerders gedurende skooltoere aan te ry, asook die werksmag van en na konferensies te vervoer. Hulle het dié lisensies nodig om die bedrywighede te kan voortsit. “Die verskil is egter dat [Greyhound en Citiliner] intussen hul bedrywighede tussen stede kon voortsit terwyl ons nie kon nie. Tog maak hul steeds toe.” Greyhound en Citiliner het hul klante vir 37 jaar se ondersteuning bedank. Navrae rakende terugbetalings kan aan 087 352 0352 of [email protected] gerig word.